Rowers slaan toe op bekende Pta-winkelsentrumArgieffoto: Nico Strydom ŉ Sportwinkel in ŉ bekende winkelsentrum in Pretoria is Dinsdagoggend beroof toe drie gewapende mans deur ŉ agterdeur in die diensgang die winkel binnegestorm het. Kapt. Colette Weilbach, woordvoerder van die polisie, het gesê die winkelbestuurder en ŉ vrouewerknemer was omstreeks 09:00 ten tyde van die rooftog in die winkel in die Menlyn-winkelsentrum. “Die verdagtes het hulle gedreig en hul selfone, sportklere- en skoene geroof voordat hulle op die vlug geslaan het,” het Weilbach gesê. Sy het gesê geen skote is tydens die rooftog afgevuur nie. Nick Dollman, woordvoerder van Netcare 911, het gesê die winkel se werknemers is tydens die rooftog vasgebind en die vrou het geringe beserings opgedoen. Paramedici is na die toneel ontbied en sy is per ambulans na ŉ hospitaal geneem vir behandeling. Weilbach het gesê ŉ saak van sakeroof word ondersoek. Niemand is nog in hegtenis geneem nie. Sy het ŉ beroep op die publiek gedoen om enige verdagte persone en voertuie, veral voertuie sonder nommerplate, by 08600 10111 aan te meld of ŉ SMS te stuur na 32211.